Fyrrverandi forseti Úkraínu sneri heim úr útlegð í dag. Hann segist ætla að bjarga þjóðinni frá hugsanlegri innrás Rússa.
Petro Poroshenko, fyrrverandi forseti Úkraínu, sneri heim úr útlegð í dag, þrátt fyrir að eiga réttarhöld yfir höfði sér vegna ásakana um landráð. Hann segist ætla að vernda þjóðina fyrir mögulegri innrás rússneska hersins.
Mikið öngþveiti varð á flugvellinum í Kænugarði þegar Poroshenko kom heim með flugi frá Póllandi. Hann sagði fréttamönnum að landamæraverðir hefðu reynt að hindra að hann kæmist til landsins. Dómstóll í höfuðborginni úrskurðar síðar í dag hvort hann verði settur í gæsluvarðhald vegna ásakana um föðurlandssvik.
Poroshenko var forseti í Úkraínu á árunum 2014 til '19, þegar hann laut í lægra haldi fyrir Volodymyr Zelensky, leikara sem hafði enga reynslu af stjórnmálavafstri. Hann sagðist vera kominn heim til að bjarga landsmönnum frá mögulegri innrás rússneska hersins, þegar hann ávarpaði stuðningsmenn sína sem höfðu safnast saman við flugvöllinn. Hann sagði að Zelensky hefði svikið þjóðina. Tími væri kominn til að sameinast og verjast utanaðkomandi öflum.
Engin lát eru á ásökunum á hendur Rússum um að herja á Úkraínumenn. Bandaríkjamenn sökuðu þá um helgina um að hafa komið herþjálfuðum hermdarverkamönnum fyrir innan landamæranna. Þeim sé ætlað að hrinda af stað sýndaraðgerð til að réttlæta innrás. Þá eru Rússar sakaðir um að hafa staðið að umsvifamikilli árás á mörg vefsetur hins opinbera í síðustu viku. Rússar segja þessar ásakanir úr lausu lofti gripnar.
Fyrrverandi forseti Úkraínu sneri heim úr útlegð í dag. Hann segist ætla að bjarga þjóðinni frá hugsanlegri innrás Rússa.